**LĒMUMS**

Liepājā

|  |  |  |
| --- | --- | --- |
| 2023. gada 23. martā |  Nr.78/3(prot. Nr.3, 18.§) |  |

Par palīgkuģa “Ekologs” atsavināšanu

Ministru kabinets 2009. gada 30. novembrī ar rīkojumu Nr.816 “Par palīgkuģa “EKOLOGS” nodošanu Liepājas pilsētas pašvaldības īpašumā” atļāva Valsts vides dienestam nodot bez atlīdzības Liepājas pilsētas pašvaldības īpašumā palīgkuģi “EKOLOGS”.

Liepājas pilsētas dome 2010. gada 10. jūnijā pieņēma lēmumu Nr.245 “Par palīgkuģi “Ekologs””, nodot palīgkuģi Liepājas speciālās ekonomiskās zonas pārvaldei tās funkciju veikšanai.

2021. gada 25. septembrī Liepājas speciālās ekonomiskās zonas pārvalde pieņēma lēmumu Nr.97 “Par palīgkuģa “Ekologs” nodošanu Liepājas valstspilsētas pašvaldībai” nodot palīgkuģi atpakaļ Liepājas valstspilsētas pašvaldībai, jo nav nepieciešams Liepājas speciālās ekonomiskās zonas pārvaldes funkciju veikšanai.

Liepājas pilsētas pašvaldība 2018. gada 9. oktobrī un 2020. gada 10. martā vērsās Valsts vides dienestā ar lūgumu izskatīt iespēju pārņemt palīgkuģi “Ekologs” bez atlīdzības Valsts vides dienesta īpašumā. 2020. gada 24. martā saņemta Valsts vides dienesta atbilde, ka palīgkuģis “Ekologs” nav nepieciešams funkciju veikšanai.

2021. gada 8. septembrī saņemta vēstule no Vides aizsardzības un reģionālās attīstības ministrijas un 2022. gada 12. janvārī no valsts akciju sabiedrības “Valsts nekustamie īpašumi”, ka palīgkuģa “Ekologs” atsavināšana ietilpst Liepājas valstspilsētas pašvaldības kompetencē.

Publiskas personas mantas atsavināšanas likuma 4. panta trešā daļa noteic, ka kārtību, kādā noskaidro publiskas personas vai tās iestāžu vajadzību pēc citai publiskai personai vai tās iestādēm nevajadzīgās mantas, kā arī mantas turētāja maiņas kārtību attiecībā uz atvasinātas publiskas personas mantu noteic attiecīgās atvasinātās publiskās personas lēmējinstitūcija.

Liepājas pilsētas pašvaldības iestāde “Nekustamā īpašuma pārvalde” 2022. gada 3. februārī visām Liepājas valstspilsētas pašvaldības iestādēm un aģentūrām nosūtīja aicinājumu sniegt informāciju par palīgkuģa “Ekologs” nepieciešamību funkciju veikšanai. Neviena no Liepājas valstspilsētas pašvaldības iestādēm un aģentūrām nav sniegusi informāciju par palīgkuģa “Ekologs” nepieciešamību funkciju veikšanai.

2022. gada 1. jūnijā Liepājas valstspilsētas pašvaldībā vērsās Liepājas Jūrniecības koledžā ar priekšlikumu nodot īpašumā palīgkuģi “Ekologs”.

Tā kā Liepājas Jūrniecības koledža atradās Izglītības un zinātnes ministrijas pārraudzībā, 2022. gada 14. jūnijā tika lūgts Izglītības un zinātnes ministrijai sniegt viedokli par iespēju pārņemt īpašumā bez atlīdzības Liepājas valstspilsētas pašvaldībai piederošo palīgkuģi “Ekologs”.

Izglītības un zinātnes ministrija sniedza atbildi, ka konceptuāli atbalsta palīgkuģa turpmāku izmantošanu Liepājas Jūrniecības koledžas funkciju nodrošināšanai, vienlaikus norādot uz plānoto rīcību attiecībā uz Liepājas Jūrniecības koledžas reorganizāciju. Tādēļ, lai samazinātu administratīvo slogu un palīgkuģi sākotnēji nebūtu jānodod valsts īpašumā un pēc tam Rīgas Tehniskās universitātes īpašumā, tika izteikts priekšlikums palīgkuģi nodot pēc Liepājas Jūrniecības koledžas reorganizācijas Rīgas Tehniskās universitātes īpašumā tās aģentūras “Rīgas Tehniskās universitātes Liepājas Jūrniecības koledža” funkciju nodrošināšanai.

Ministru kabinets 2022. gada 11. oktobrī ar rīkojumu Nr.707 “Par Liepājas Jūrniecības koledžas reorganizāciju” lēma ar 2023. gada 1. aprīli reorganizēt Izglītības un zinātnes ministrijas padotībā esošo valsts izglītības iestādi – Liepājas Jūrniecības koledža – un nodot to atvasinātai publiskai personai – Rīgas Tehniskajai universitātei. Koledža turpina pastāvēt kā Rīgas Tehniskās universitātes aģentūra “Rīgas Tehniskās universitātes Liepājas Jūrniecības koledža”.

Liepājas pilsētas pašvaldības iestāde “Nekustamā īpašuma pārvalde” 2022. gada 5. decembrī lūdza Rīgas Tehniskajai universitātei sniegt viedokli par iespēju pārņemt palīgkuģi “Ekologs”, uz ko 2022. gada 27. decembrī tika saņemts apstiprinājums no Rīgas Tehniskās universitātes, ka tā pārņems īpašumā palīgkuģi “Ekologs” mācību procesa nodrošināšanai.

Tādējādi atzīstams, ka palīgkuģis “Ekologs” nav nepieciešams Liepājas valstspilsētas pašvaldības funkciju veikšanai, un tas saskaņā ar Publiskas personas mantas atsavināšanas likumu nododams atvasinātai publiskai personai – Rīgas Tehniskajai universitātei.

Pamatojoties uz Pašvaldību likuma 10. panta pirmās daļas 16. punktu, Civillikuma 842. panta piezīmi, Publiskas personas finanšu līdzekļu un mantas izšķērdēšanas novēršanas likuma 3. panta 1. punktu, Publiskas personas mantas atsavināšanas likuma 2. panta ceturto daļu, 3. panta pirmās daļas 6. punktu, 4. panta pirmo un trešo daļu, 5. panta pirmo un piekto daļu, 42. panta otro un trešo daļu, izskatot Liepājas valstspilsētas pašvaldības domes pastāvīgās Finanšu komitejas 2023. gada 16. marta lēmumu (sēdes protokols Nr.3), Liepājas valstspilsētas pašvaldības dome **nolemj:**

1. Atsavināt Liepājas valstspilsētas pašvaldībai piederošo palīgkuģi “Ekologs”, reģistrēts Latvijas kuģu reģistrā 2010. gada 4. jūnijā ar Nr.2085, nododot to bez atlīdzības atvasinātai publiskai personai – Rīgas Tehniskajai universitātei, Rīgas Tehniskās universitātes aģentūras “Rīgas Tehniskās universitātes Liepājas Jūrniecības koledža” mācību procesa nodrošināšanai.

2. Liepājas pilsētas pašvaldības iestādei “Nekustamā īpašuma pārvalde” Publiskas personas mantas atsavināšanas likumā noteiktajā kārtībā organizēt lēmuma 1. punktā minētās mantas atsavināšanu.

3. Atzīt par spēku zaudējušu Liepājas valstspilsētas pašvaldības domes 2022. gada 17. februāra lēmumu Nr.62/3 “Par palīgkuģa “Ekologs” atsavināšanu”.

4. Liepājas valstspilsētas pašvaldības izpilddirektora vietniekam (īpašumu jautājumos) kontrolēt lēmuma izpildi.

|  |  |
| --- | --- |
| Priekšsēdētājs | Gunārs Ansiņš |
| Nosūtāms: | Izpilddirektora birojam, Finanšu pārvaldei, Nekustamā īpašuma pārvaldei (grāmatvedei), Rīgas Tehniskajai universitātei |